শ্রেক!

শ্রেক! হল উইলিয়াম স্টাইগ রচিত ও চিত্রাঙ্কিত ১৯৯০ সালে প্রকাশিত একটি শিশুতোষ ছবির বই। এই বইতে একটি বীতরাগ দানব বিশ্ব দেখতে বাড়ি ত্যাগ করে এবং শেষ পর্যন্ত এক কদর্য রাজকুমারীকে বিয়ে করে। প্রকাশের পর বইটি ইতিবাচক সমালোচনা পায়, বিশেষ করে সমালোচকেরা বইয়ের চিত্রাঙ্কন, মৌলিকতা ও লেখনীর প্রশংসা করেন। সমালোচকেরা শ্রেক-কে একজন প্রতিনায়ক হিসেবে বর্ণনা করে এবং বইটির বিষয়বস্তু তথা সন্তুষ্টি এবং আত্মসম্মানের উল্লেখ করে। বইটি ড্রিমওয়ার্কস অ্যানিমেশনের চলচ্চিত্র শ্রেক-এর মূল উপাদান হিসেবে কাজ করে, যা পরবর্তীকালে মিডিয়া ফ্র্যাঞ্চাইজ হয়ে ওঠে।

পটভূমি
উইলিয়াম স্টাইগ ১৯৩০ থেকে ১৯৬০-এর দশক পর্যন্ত দ্য নিউ ইয়র্কারের কার্টুনিস্ট ছিলেন। তিনি ১,৬০০ এর অধিক কার্টুন সৃষ্টি করেছেন এবং তাকে "কার্টুনের রাজা" বলে অভিহিত করা হত। তবে তিনি বিজ্ঞাপন নির্মাণ খুবই অপছন্দ করতেন এবং এর পরিবর্তে ৬১ বছর বয়সে শিশুতোষ বই লেখা শুরু করেন। স্টাইগ যখন শ্রেক! লেখা শুরু করেন, তখন তার বয়স আশির কোঠায় ছিল।

তার বইগুলো পিতামাতা ও সন্তানদের মধ্যে "স্পষ্ট বিচ্ছেদ ও উষ্ণ পুনর্মিলনের সচিত্র পুনরাবৃত্তিমূলক বিষয়বস্তু"-র পাশাপাশি তার কার্টুনের চরিত্রাবলিতে "বুদ্ধিমত্তা"-র জন্য পরিচিত ছিল। বইগুলোতে সচরাচর বিচ্ছেদ ও রূপান্তর এই ধরনের বিষয়বস্তু অন্তর্ভুক্ত থাকত। স্টাইগের শিশুতোষ বইগুলোর চিত্রকর্মে রঙের "সমৃদ্ধ" ব্যবহারের জন্য প্রসিদ্ধ ছিল এবং এগুলো জলরঙ ও কালি ব্যবহার করে অঙ্কন করা হত। কার্টুনগুলোকে তার দ্য নিউ ইয়র্কার-এ প্রকাশিত কার্টুনের সাথে তুলনা করা হত।

ইংরেজি শ্রেক (Shrek) নামটি ইদ্দিশ শব্দ שרעק (shrek), বা שרעקלעך (shreklekh) এর রোমানিকৃত রূপ, যা জার্মান Schreck এর সাথে সম্পর্কিত এবং এর অর্থ দাঁড়ায় "ভয়" বা "ভীতি"। শ্রেক!'' বইটি প্রকাশ করে ফেরার, স্ট্রাউস অ্যান্ড জিরু।

গল্প সংক্ষেপ
শ্রেক একটি সবুজ চামড়ার অগ্নিশ্বাস ত্যাগকারী আপাতদৃষ্টিতে অবিনশ্বর দানব যে তার বীভৎস চেহারা ও অসামাজিক আচরণের মাধ্যমে দুর্দশা সৃষ্টি করা উপভোগ করে। তার পিতামাতা সিদ্ধান্ত নেয় যে তাকে বিশ্বে বিশৃঙ্খলা সৃষ্টি করতে তাদের জলাভূমি থেকে বের করে দেয়। অচিরেই এক ডাইনির সাথে শ্রেকের সাক্ষাৎ হয়, যে তার কাছে থাকা বিরল উকুনের বিনিময়ে তার ভাগ্য পড়ে শোনায়। জাদুমন্ত্র "অ্যাপল স্টাডেল" উচ্চারণ করে ডাইনি জানায় একটি গাধা তাকে একটি রাজপ্রসাদে নিয়ে যাবে এবং সেখানে সে একজন নাইটের সাথে মারপিট করে পরাজিত করে এক রাজকুমারীকে বিয়ে করবে, যে তার থেকেও কদর্য।

ব্যতিব্যস্ত হয়ে যাওয়ার পথে এক কৃষকের সাথে শ্রেকের সাক্ষাৎ হয়, যার কাছে থেকে সে একটি মথুরা পাখি চুরি করে খেয়ে ফেলে। পথিমধ্যে সে বজ্রপাত ও বৃষ্টির সম্মুখীন হয় ও বজ্রাঘাতপ্রাপ্ত হয় এবং তার অগ্নিত্যাগকারী নিঃশ্বাস দিয়ে একটি ড্রাগনকে পরাজিত করে। বিশ্রাম করার সময় সে দুঃস্বপ্ন দেখে যে তাকে কিছু ছেলেমেয়ে জড়িয়ে ধরছে ও চুমু খাচ্ছে। ঘুম থেকে জাগার পর গাধার সাথে তার সাক্ষাৎ হয়, যে তাকে রাজপ্রাসাদে নিয়ে যায়।

শ্রেক রাজপ্রাসাদ পাহারারত নাইটের মুখোমুখি হয়। রাজকুমারীর সাথে দেখা করার দাবির প্রেক্ষিতে নাইট ক্ষিপ্ত হয় এবং শ্রেককে আক্রমণ করে। এর জবাব দিতে শ্রেক অগ্নিত্যাগকারী নিঃশ্বাস দিয়ে তাকে পার্শ্ববর্তী খাদে ফেলে দেয়। রাজপ্রাসাদের অভ্যন্তরে তারই মত ভয়ঙ্কর প্রাণির সেনাবাহিনী শ্রেককে ঘিরে ফেললে সে ভীত হয়, কিন্তু যখন সে আবিষ্কার করে যে সে আয়নার ঘরে আছে, তখন সে তার দৃঢ়-সংকল্প ও আত্মবিশ্বাস ফিরে পায়। সে অবশেষে রাজকুমারীর দেখা পায়; একে অপরের কদর্যতায় মুগ্ধ হয়। তারা বিয়ে করে এবং তারা "চিরকাল ভয়ঙ্কররূপে, যারা তাদের সংস্পর্শে আসে তাদের ভয় দেখিয়ে" বসবাস করতে থাকে।

তথ্যসূত্র

বিষয়শ্রেণী:১৯৯০-এর শিশুতোষ বই
বিষয়শ্রেণী:১৯৯০-এর কাল্পনিক উপন্যাস
বিষয়শ্রেণী:উইলিয়াম স্টাইগ রচিত বই
বিষয়শ্রেণী:ডাইনি সম্পর্কে শিশুতোষ বই
বিষয়শ্রেণী:দানব সম্পর্কে শিশুতোষ বই
বিষয়শ্রেণী:ফেরার, স্ট্রাউস অ্যান্ড জিরুর বই
বিষয়শ্রেণী:মার্কিন ছবির বই
বিষয়শ্রেণী:শিশুতোষ কাল্পনিক উপন্যাস
বিষয়শ্রেণী:শ্রেক (ফ্র্যাঞ্চাইজ) গণমাধ্যম
বিষয়শ্রেণী:হাস্যরসাত্মক বই
বিষয়শ্রেণী:চলচ্চিত্রে রূপান্তরিত শিশুতোষ বই